32001R0995
L 139/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 995/2001 НА КОМИСИЯТА
от 22 май 2001 година
за прилагане на Регламент (ЕО) № 2516/2000 на Европейския парламент и на Съвета за изменение на общите принципи на Европейската система от национални и регионални сметки в Общността (ESA-95) относно данъците и социалните вноски
КОМИСИЯТА НА ЕВРОПЕЙСКИТЕ ОБЩНОСТИ
като взе предвид Договора за създаване на Европейската общност,
като взе предвид Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (ESA-95) (1), последно изменен с Регламент (ЕО) № 2516/2000 на Европейския парламент и на Съвета (2), и по-специално член 2, параграф 2 и член 3, параграф 2 от него,
като взе предвид Регламент (ЕО) № 2516/2000 за промяна на общите принципи на ESA-95 относно данъците и социалните вноски, и по-специално член 5 от него,
като има предвид, че:
(1)
Регламент (ЕО) № 2223/96 относно ESA-95 съдържа референтната рамка от общи стандарти, дефиниции, класификации и счетоводни правила за изготвяне на сметките на държавите-членки за статистическите нужди на Общността с цел получаване на съпоставими данни между държавите-членки.
(2)
Регламент (ЕО) № 2516/2000 осигурява сравнимост и прозрачност сред държавите-членки при отчитането на данъците и социалните вноски в ESA-95 за целите на процедурата при свръхдефицит. Нетно предоставените/получените заеми на сектор „Държавно управление“ не включват данъци и социалноосигурителни вноски, които е малко вероятно да бъдат събрани.
(3)
За прилагането на Регламент (ЕО) № 2516/2000 и в срок от шест месеца от приемането му Комисията следва да въведе необходимите промени в текста на приложение А към Регламент (ЕО) № 2223/96.
(4)
Член 2, параграф 2 и член 3, параграф 2 от Регламент (ЕО) № 2223/96 определят условията, при които Комисията може да приема изменения към ESA-95, и по-специално промените, които трябва да бъдат извършени в приложение Б към горепосочения регламент.
(5)
Комитетът за парична и финансова статистика и статистика на платежния баланс, създаден с Решение 91/115/ЕИО на Съвета (3), изменено с Решение 96/174/ЕО (4), беше консултиран.
(6)
Мерките, предвидени в настоящия регламент, са в съответствие със становището на Статистическия програмен комитет (СПК), създаден с Решение 89/382/ЕИО, Евратом на Съвета (5),
ПРИЕ НАСТОЯЩИЯ РЕГЛАМЕНТ:
Член 1
Приложения А и Б към Регламент (ЕО) № 2223/96 се изменят в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент не се прилага по време на преходния период, който може да бъде даден на държавите-членки в съответствие с член 7, параграф 2 от Регламент (ЕО) № 2516/2000.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 май 2001 година.